**52. sz. előterjesztés**

**Minősített szótöbbség**

**Előterjesztés Fácánkert Község Önkormányzata Képviselő-testületének 2020. október 6-i ülése III. napirendi pontjához**

**Döntés a szociális igazgatás és szociális ellátások helyi szabályozásáról szóló 2/2015. (II.27.) önkormányzati rendelet módosításáról**

**Előadó:** Ezerné dr. Huber Éva jegyző

**Tisztelt Képviselő-testület!**

Fácánkert Község Önkormányzata Képviselő-testületének 2/2015. (II.27.) önkormányzati rendelete (továbbiakban: Rendelet) tartalmazza az önkormányzat által nyújtható szociális alapú támogatásokat.

A Képviselő-testület 2020. augusztusi ülésén döntött a Rendelet módosításáról, melynek értelmében új ellátási forma került bevezetésre: oltáshoz nyújtott települési támogatás.

A Rendelet értelmében a támogatás utalvány formájában kerül kifizetésre. Az utalvány bevezetésével kapcsolatban gyakorlati problémák adódtak, mivel a tolnai gyógyszertárakkal nem sikerült megállapodást kötni.

Javaslom, hogy a Rendeletben szerepeljen annak lehetősége, hogy a támogatás készpénzben kerüljön kifizetésre, valamint maradjon meg az utalvány lehetősége is, hátha később sikerül megállapodást kötni gyógyszertárral.

Javaslom továbbá, hogy a gyógyszertár (bármelyik gyógyszertár) által beárazott recept legyen az alapja a határozatnak, így a készpénzes kifizetés is a tényleges összegről szólhat.

A jogalkotásról szóló 2010. évi CXXX. törvény 17.§.-a kötelezővé teszi jogszabály előzetes hatásvizsgálatát. Mellékelt rendelet-tervezetre vonatkozó előzetes hatásvizsgálat:

a) Társadalmi, gazdasági, költségvetési hatása: A rendelet-tervezet elfogadása többletkiadással nem jár.

b) Környezeti és egészségi következményei: Nem releváns.

c) Adminisztratív terheket befolyásoló hatása: Nincs.

d) A jogszabály megalkotásának szükségessége, a jogalkotás elmaradásának várható következményei: A rendelet hiányában a bevezetett támogatási forma gyakorlati alkalmazása nem lehetséges.

e) A jogszabály alkalmazásához szükséges személyi, szervezeti, tárgyi és pénzügyi feltételek: A jogszabály megalkotásához szükséges ezen feltételek rendelkezésre állnak.

Fentiekre való tekintettel kérem a Tisztelt Képviselő-testületet, hogy tárgyalja meg az előterjesztést és fogadja el a rendelet-tervezetet.

**Fácánkert, 2020. szeptember 30.**

 **Ezerné dr. Huber Éva**

 **jegyző**

**Az előterjesztést készítette:** dr. Nemes Margit aljegyző

**A napirendhez meghívottak köre:** -